Koronavirus: China bevestig minstens 56 het reeds gesterf‘n Vrou met ‘n gesigmasker loop oor ‘n brug in Wuhan waar ‘n verbod op vervoer geplaas is (25 Januarie 2020) (Foto: Chinatopix via AP) China het Sondag bevestig minstens 56 persone is dood en 1 975 gevalle van die koronavirus is aangemeld. Die getal gevalle sluit 324 persone in wat in kritieke toestand in die hospitaal is, aldus staatsnuusagentskap Xinhua. Die meerderheid van persone wat tot dusver gesterf het, was pasiënte in hul laat 50’s of ouer, volgens ŉ dokter wat verskeie persone behandel het wat met die virus besmet is. Die demografie van die nuwe sterftes is nog nie bekend nie. Pres. Xi Jinping het Saterdag gesê China word deur ŉ “ernstige situasie” in die gesig gestaar terwyl die regering al hoe strenger maatreëls toepas om die verspreiding van die virus te voorkom deur die beweging van inwoners te beperk en stede onder kwarantyn te plaas. Verkeer in en uit Wuhan, waar die eerste gevalle van die uitbreking aangemeld is, word reeds beperk. Busse sal nie toegelaat word om na of van Beijing te ry nie. Alle toergroepe, ŉ gewilde manier vir Chinese om te reis, is onbepaald opgeskort om persone te verhoed om te reis. Gevalle is reeds in Japan, Suid-Korea, Taiwan, Thailand, Viëtnam, Saoedi-Arabië, Singapoer, die Verenigde State van Amerika, Frankryk en Australië aangemeld. Gevalle is ook in Hongkong en Macau in die Spesiale Administratiewe Streek van die Volksrepubliek China aangemeld. Twee van Hongkong se grootste toeristebestemmings, Hong Kong Disneyland en Ocean Park, het Sondag aangekondig dat hulle tydelik gaan sluit. Owerhede in Hongkong het ook gesê skole bly gesluit tot 17 Februarie. Die Amerikaanse konsulaat het Sondag aangekondig hy sal sy personeel en sekere privaat individue op ŉ privaat vlug uit China ontruim. Die Franse motorvervaardiger PSA Group het ook gesê hy gaan sy personeel uit Wuhan ontruim, hulle onder kwarantyn plaas en dan na Frankryk terugneem. Die ministerie van buitelandse sake het gesê hy werk reeds aan ŉ gebeurlikheidsplan om Franse burgers uit Wuhan te ontruim “wat graag die stad wil verlaat”, maar nie verder uitgewei nie. Kanada het Saterdag gesê hy vermoed ŉ geval van die nuwe koronavirus is in Toronto opgemerk. Sodra die geval bevestig is, sal dit die eerste geval in dié land wees. Gesondheidsbeamptes het gesê die pasiënt is ŉ man in sy 50’s wat na Wuhan gereis het. Hy het op 22 Januarie na Kanada teruggekeer. Christina Elliiot, minister van gesondheid in Ontario, het gesê die man is in isolasie in die hospitaal en “personeel neem alle voorsorgmaatreëls”.